Sankt-Peterburqda Hüseyn xan Naxçıvanskinin abidəsinin təntənəli açılışı planlaşdırılır
2020-çi ildə Sankt-Peterburqda Hüseyn xan Naxçıvanskinin abidəsinin təntənəli açılışı planlaşdırılır.
Azərbaycanın Rusiyadakı səfirliyindən REAL TV-in Rusiya bürosuna verilən məlumata görə, bununla əlaqədar, Səfirlik rəsmi olaraq bildirir ki, sözügedən layihə ilə bağlı heç bir əlavə maliyyə dəstəyinə ehtiyac yoxdur.
Azərbaycan Respublikasının Prezidenti İlham Əliyev tərəfindən hər birimiz üçün olduqca vacib olan bu ideyanın tam həyata keçirilməsi üçün bütün lazımi vəsait ayrılmışdır.
Qeyd etmək lazımdır ki, kompozisiyanın seçilməsi ilə bağlı işlərin əvvəlində bir neçə müəllif tərəfindən müxtəlif eskizlər təqdim olunmuşdu. Həmin eskizlər uzun müddət və ətraflı nəzərdən keçirildikdən sonra gənc və istedadlı heykəltəraş Mixail Popov və memar Yevgeni Çerepaxinin xeyrinə seçim edilmişdir. Həmçinin vurğulamaq lazımdır ki, Mədəniyyət Nazirliyindəki iş təcrübəsindən istifadə edərək, Polad Bülbüloğlu sözügedən eskizə bir sıra düzəliş və əlavələr etmişdir ki, bunun sayəsində abidənin kompozisiyasının yaradıcı hissəsi üzrə iş yekunlaşdırılmışdır.
Kompozisiyanın seçilməsi və təsdiq olunması ilə paralel olaraq, Səfir Polad Bülbüloğlu Azərbaycan Respublikasının Sankt-Peterburq şəhərindəki Baş konsulu Sultan Qasımov ilə birgə Sankt-Peterburqun o vaxtkı qubernatoru və rəhbərliyi, eləcə də abidənin ucaldılması ideyasını irəli sürmüş Azərbaycan diasporunun nümayəndələri ilə bir sıra görüşlər keçirmişlər. Bundan əlavə, 2016-cı ildə Hüseyn xan Naxçıvanskinin oğluna məxsus məzar daşı aşkar olunduqda, məhz Polad Bülbüloğlu tərəfindən həmin məzar daşının abidənin postamentinə əlavə edilməsi fikri irəli sürülmüşdür.
İctimaiyyəti “divident” qazanmaq istəyən “vətənşüvənlər” tərəfindən yayılan dezinformasiya və təxribat xarakterli məlumatlara uymamağa çağırırıq.